b'\n_START_ARTICLE_\nPhilippe Ari\xc3\xa8s\n_START_PARAGRAPH_\nPhilippe Ari\xc3\xa8s [a\xca\x81j\xc9\x9bs] (21. hein\xc3\xa4kuuta 1914 Blois, Ranska \xe2\x80\x93 8. helmikuuta 1984 Pariisi) oli ranskalainen itseoppinut historiantutkija, jonka erikoisalana oli arjen ilmi\xc3\xb6iden ja tavallisten ihmisten historia. H\xc3\xa4n tutki muun muassa perheen, lapsuuden ja kuolemank\xc3\xa4sityksen historiaa._NEWLINE_Ari\xc3\xa8s tunnettiin elinaikanaan Ranskaa paremmin englanninkielisiss\xc3\xa4 maissa erityisesti teoksensa Centuries of Childhood ansiosta (alkuteos L\xe2\x80\x99Enfant et la vie familiale sous l\xe2\x80\x99ancien r\xc3\xa9gime, 1960) Ari\xc3\xa8sin ty\xc3\xb6 sai hyv\xc3\xa4n vastaanoton Yhdysvalloissa toisin kuin Ranskassa, jonka akateemiset piirit hyv\xc3\xa4ksyiv\xc3\xa4t t\xc3\xa4m\xc3\xa4n temperamentistaan ja vanhoillisista mielipiteist\xc3\xa4\xc3\xa4n tunnetun harrastelijahistorioitsijan vasta 1970-luvulla._NEWLINE_Kesken j\xc3\xa4\xc3\xa4neiden opintojensa j\xc3\xa4lkeen Ari\xc3\xa8s toimi toisen maailmansodan aikana opettajana natsimielisen Vichyn hallinnon rahoittamassa oppilaitoksessa, jossa koulutettiin oikeistolaisia nuorisojohtajia. Sen j\xc3\xa4lkeen 1970-luvulle saakka Ari\xc3\xa8s ty\xc3\xb6skenteli p\xc3\xa4\xc3\xa4ty\xc3\xb6kseen instituutissa, joka dokumentoi trooppisten hedelmien kansainv\xc3\xa4list\xc3\xa4 kauppaa._NEWLINE_Ari\xc3\xa8sin tuotannosta on suomennettu Omassa huoneessa: yksityisel\xc3\xa4m\xc3\xa4n historiaa renessanssista valistukseen (suom. Johanna Ilmakunnas, Nemo 2001).'